U-I-421/18
Natisni
Opravilna št.:
U-I-421/18
Datum odločitve:
29. 12. 2021
ECLI:
ECLI:SI:USRS:2021:U.I.421.18
Akt:
Zakon o športu (Uradni list RS, št. 29/17 in 82/20) (ZŠpo-1), 1. tč. 47. čl.
Izrek:
Pobuda za začetek postopka za oceno ustavnosti 1. točke 47. člena Zakona o športu (Uradni list RS, št. 29/17 in 82/20)
se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Špela Dizdarević, Sodražica
Datum vloge:
26. 6. 2018
Vrsta odločitve:
sklep
Vrsta rešitve:
zavrženje
Dokument:
US33046
Dokument v PDF obliki:
U-I-421-18.pdf
209 KB
Prenesite datoteko
U-I-421/18-4
29. 12. 2021
SKLEP
Ustavno sodišče je v postopku za preizkus pobude
Špele Dizdarević, Sodražica
,
na seji 29. decembra 2021
sklenilo:
Pobuda za
začetek postopka za
oceno ustavnosti 1. točke 47. člena Zakona o športu (Uradni list RS, št. 29/17
in 82/20
)
se zavrže.
OBRAZLOŽITEV
1. Pobudnica izpodbija v izreku tega sklepa navedeno določbo Zakona o športu (v nadaljevanju ZŠpo-1). Ta določa, da na področju strokovnega dela v športnih programih iz 1., 2., 4. in 7. točke prvega odstavka 6. člena tega zakona ne more skleniti delovnega razmerja oziroma opravljati dela na kakšni drugi pravni podlagi oseba, ki je bila pravnomočno obsojena zaradi naklepnega kaznivega dejanja, ki se preganja po uradni dolžnosti, na nepogojno kazen zapora v trajanju več kot šest mesecev. Pobudnica zatrjuje, da je izpodbijana določba v neskladju z 49. in 155. členom Ustave. V utemeljitev pravnega interesa navaja, da je zaposlena na področju strokovnega dela v navedenih športnih programih ter da ji izpodbijana določba po novem to delo prepoveduje, ker je bila v letu 2013 obsojena zaradi kaznivega dejanja poneverbe na dve leti zaporne kazni. Opozarja, da je na tem področju lahko opravljala delo celo v času prestajanja kazni in nato v času pogojnega izpusta. Nove posledice kazenske obsodbe, ki prej niso bile predpisane, naj bi pomenile kršitev njenih ustavnih pravic.
2. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ne učinkuje neposredno. Izpolnjevanje pogojev po tej določbi je namreč predmet nadzora, ki ga izvajajo inšpektorji za šport na podlagi 5. točke prvega odstavka 82. člena ZŠpo-1. Zoper odločbo inšpektorja, izdano v postopku nadzora, je dopustno vložiti pritožbo. Sodno varstvo je zagotovljeno v upravnem sporu. Ustavno sodišče v takih primerih šteje, da se lahko pobuda za začetek postopka za oceno ustavnosti vloži šele po izčrpanju pravnih sredstev zoper posamični akt, izdan na podlagi izpodbijanih predpisov, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je obrazloženo v sklepu št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnica ne izkazuje pravnega interesa za začetek postopka za oceno ustavnosti 1. točke 47. člena ZŠpo-1. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS
v sestavi: predsednik dr. Matej Accetto ter sodnici in sodniki dr. Rok Čeferin, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Špelca Mežnar, dr. Marijan Pavčnik, dr. Rok Svetlič, Marko Šorli in dr. Katja Šugman Stubbs.
Sklep je sprejelo soglasno.
dr. Matej Accetto
Predsednik